DEĊIŻJONI TAL-KUMMISSJONI
tat-30 ta’ April 2007
li tistabbilixxi miżuri speċifiċi li għandhom jiġu applikati f’Ċipru fir-rigward ta’ l-iscrapie
(notifikata taħt id-dokument numru C(2007) 1877)
(It-test Grieg biss huwa awtentiku)
(2007/315/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
Billi:
(1)
Ir-Regolament tal-Kummissjoni (KE) Nru 836/2004 tat-28 ta’ April 2004 li jippreskrivi l-miżuri tranżizzjonali li għandhom ikunu applikati minn Ċipru rigward il-coenurus cerebralis (scrapie) (2) ġie adottat fid-dawl tal-livell eċċezzjonalment għoli ta’ scrapie fil-popolazzjonijiet ovini u kaprini f’Ċipru. Dan jistabilixxi ċerti miżuri tranżizzjonali, inkluż projbizzjoni fuq il-bejgħ minn Ċipru ta’ ċertu laħam u prodotti tal-laħam li joriġinaw minn annimali ovini u kaprini lejn Stati Membri oħra u pajjiżi terzi. Dak ir-Regolament japplika sat-30 ta’ April 2007.
(2)
Ir-riżultati tal-programm ta’ eradikazzjoni u monitoraġġ ta’ l-enċefalopatiji sponġiformi trażmissibbli (TSE) għall-2006 fil-Komunità jindikaw li f’Ċipru ġew iddjanjostikati 865 każ ta’ TSE fin-ngħaġ, mit-total ta’ 2 579 każ ta’ TSE fil-Komunità, u 461 każ ta’ TSE fil-mogħoż ġew iddjanjostikati, mit-total ta’ 531 każ ta’ TSE fil-Komunità.
(3)
Fil-qafas tar-rotta għat-TSE COM(2005) 322 Finali adottata fil-15 ta’ Lulju 2005 u f’konformità mal-programm ta’ ħidma ta’ SANCO 2006-2007 dwar it-TSEs (SEC(2006) 1527), il-Kummissjoni bħalissa qed tiddiskuti ma’ l-Istati Membri dwar proposta biex jiġu riveduti l-miżuri attwali li jiġu applikati f’merħliet milquta bit-TSE u fejn ġiet eskluża l-BSE.
(4)
Minħabba s-sitwazzjoni sanitarja ta’ l-annimali f’Ċipru fil-popolazzjonijiet tan-ngħaġ u l-mogħoż fir-rigward ta’ l-iscrapie, b’kunsiderazzjoni tar-rekwiżiti ta’ kontroll u fi stennija tal-konklużjonijiet tad-diskussjoni dwar reviżjoni tal-miżuri attwali ta’ eradikazzjoni, jinħtieġ li jinżammu ċerti miżuri ta’ protezzjoni fir-rigward tal-kummerċ intraKomunitarju u l-kummerċ ma’ pajjiżi terzi ta’ ċertu laħam u prodotti tal-laħam li joriġinaw minn annimali ovini jew kaprini sabiex jiġi evitat ir-riskju tal-marda fi Stati Membri oħra.
(5)
Il-bejgħ ta’ prodotti li joriġinaw minn annimali ovini u kaprini f’Ċipru lil Stati Membri oħra u l-esportazzjoni tagħhom lejn pajjiżi terzi għandhom għalhekk jibqgħu projbiti.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Ċipru għandu jiżgura li l-laħam frisk, il-laħam ikkapuljat, preparazzjonijiet tal-laħam u prodotti tal-laħam, kif iddefiniti fl-Anness I tar-Regolament (KE) Nru 853/2004 tal-Parlament Ewropew u tal-Kunsill (3), li joriġinaw minn annimali ovini u kaprini ma jintbagħtux minn dak l-Istat Membru lil Stati Membri oħra u ma jiġux esportati lejn pajjiżi terzi.
Artikolu 2
Din id-Deċiżjoni għandha tapplika sal-31 ta’ Ottubru 2007.
Artikolu 3
Din id-Deċiżjoni hija indirizzata lir-Repubblika ta’ Ċipru.
Magħmul fi Brussell, 30 ta’ April 2007.